**Jegyzőkönyv**

*Nemzeti Közszolgálati Egyetem - Egyetemi Hallgató Önkormányzatának*

*2016. március 31-ei Küldöttgyűléséről*

|  |  |  |
| --- | --- | --- |
| **Az ülés ideje:** | 2016.március 31. (csütörtök) | 18:00 |
| **Az ülés helye:** | Hunyadi terem (I. emelet, 144.)  | (1083 Budapest, Ludovika tér 2.) |
|  |  |  |
| **Ülés formája:**  | Nyílt |  |
| **Ülésvezető:** | Fidel Dávid |  |
| **Jegyzőkönyvvezető:** | Fekete Gréta |  |

|  |  |  |
| --- | --- | --- |
| **Az ülésre szavazati joggal meghívottak:** |  |  |
|  | Fidel Dávid | EHÖK elnök  |
|  | Markek Dávid | kari HÖK elnök (RTK)  |
|  | Mósa Tamás  | kari HÖK elnök (ÁKK)  |
|  | Simon Annamária | kari HÖK elnök (NETK)  |
|  | Karászi Olivér | kari HÖK elnök (HHK)  |
|  | Ruszkovics Patrik | Küldöttgyűlés tag (HHK)  |
|  | Böszörményi Balázs | Küldöttgyűlés tag (ÁKK) |
|  | Kosztrihán Dávid | Küldöttgyűlés tag (ÁKK)  |
|  | Bódis Martin  | Küldöttgyűlés tag (NETK)  |
|  | Kardos Botond | Küldöttgyűlés tag (NETK) |
|  | Ferencz Judit | Küldöttgyűlés tag (RTK)  |
|  | Séber Áron | Küldöttgyűlés póttag (RTK) |

|  |  |  |
| --- | --- | --- |
| **Az ülésre tanácskozási joggal meghívottak:**  |  |  |
|  | Fekete Gréta |
|  | Hegedűs Ferenc |
|  | Veres EszterFenyősi Barbara |
|  | 13 | Ebből jelen 12 |
|  |  |  |
| **Határozatképesség:**  | Az ülés határozatképes |  |

Előzetes napirendi pontok:

1. Beszámolók
2. Személyi ügyek (ETDT delegálás)
3. Rendezvények
4. Egyebek

Fidel Dávid köszönti a megjelenteket, külön köszönti dr. Kovács Gábor oktatási rektorhelyettes urat. Felkéri Fekete Grétát a jegyzőkönyv vezetésére.

A Küldöttgyűlés határozatképes, csak Kelemen Gergő hiányzik.

Fidel Dávid kéri a napirendi pontok elfogadását.

Mósa Tamás elmondja, szeretné, ha a Gólyatáborban résztvevők létszámának pontosítására is sor kerülne a mai ülésen, kéri, vegyék a napirendi pontok közé.

Fidel Dávid kifejti, a rendezvények ponton belül mindenképpen setne a Gólyatáborról beszélni, így a résztvevők létszámának pontosítása nem fog elmaradni.

*A Küldöttgyűlés egyhangúan elfogadta a napirendi pontokat.*

Kovács Gábor rektorhelyettes úr köszönti a Küldöttgyűlés tagjait. Elmondja, a HÖK képviselők egyfajta szolgálatot vállaltak, kéri őket, az együttműködésre fektessenek nagyobb hangsúlyt. Kiemeli, a HÖK-re partnerként tekint a vezetőség, de persze önálló feladatok ellátását is kérik a HÖK-től. Felhívja a figyelmet a honlap problémájára, hiányolja a videók, képek feltöltését, négy kar helyett csak három jelenik meg. Szeretné, ha a honlap több tartalommal telne meg. Szeretne a közéleti ösztöndíjakról is szólni néhány szót. Az oktatói munka hallgatói véleményezése kapcsán negatív tapasztalatok érték, a munka nem készült el a kért időre, többszöri felszólítás után sem. Kéri, mindenki annyi feladatot vállaljon, amennyit maximálisan el tud végezni. Kiemeli az együttműködés fontosságát, az egyetem négy karból áll, szeretné, ha ez a négy kar kitűnően tudna együtt dolgozni. A közösség ereje és tudása hasznos lehet a szervezet számára, hiszen az egyéni döntéshozatal számos hibát hordozhat magával. Minden karnak lehetnek jó ötletei, kéri a Küldöttgyűlés tagjait, a felmerült javaslatokat együttesen beszéljék meg és a közösség számára leginkább megfelelő programot szervezzék meg.

Szeretné kérni a karokat, együttműködve végezzék a feladatokat, sokat kommunikáljanak egymással, csak így lehet előrébb lépni.

A jó tanuló, jó sportoló pályázatot hamarosan ki fogja írni, szeretné az EHÖK segítségét kérni a terjesztésben.

Javasolja munkatervezet készítését, ahol pontosan látható, kinek mi a feladata, milyen határidővel kell számolni. Könnyebb és gördülékenyebb lenne így a munkavégzés.

A sportszakosztályok működése kapcsán elmondja, a hallgatók sok plakáttal találkozhattak az egyetemen. A cél a sport népszerűsítése, terjesztése a hallgatók körében. 2017. december környékén már várható a sportkomplexum megépülése, szeretné, ha addigra kellően nagy sportoló hallgatói bázissal rendelkezne az egyetem. Az új szakosztályok megjelenésével a hallgatók számára biztosítják, hogy alacsony áron tudjanak sportolni. Választhatnak például a kosárlabda, tollaslabda, aerobic közül is, számos más lehetőség mellett. Sok induló óra van, a kedvelteket fogják a későbbiekben preferálni. Ez a próbaidő körülbelül két hónapig tarthat.

A programokról elmondja, hogy időben szeretné megkapni a programtervezeteket. A megítélt keretek átcsoportosíthatóak, igény szerint.

Szeretné, ha minden hónapban lenne EHÖK ülés, valamint konstruktív beszélgetéseket is kezdeményezne a felmerülő problémák megoldása és iránymutatása miatt.

A Gólyatáborral kapcsolatosan megemlíti, az időpont és a helyszín már biztos, ezért kéri, ez jelenjen már meg a honlapon. Fontos a megfelelő kommunikáció, hiszen a felvételi után nem sokkal már az esemény is zajlani fog. Kéri a karokat, a tavalyi szabályzatot vegyék elő, olvassák el.

Nyomatékosítja még egyszer, a kommunikáció és a konszenzusos döntéshozatal, a kooperáció viheti előre az egyetemi polgárok érdekeit. Szeretné támogatni a programokat, amennyiben azokról időben tájékoztatják. Kéri, mindig értékarányosan döntsenek a karok. Hangsúlyozza, a wifi-rendszer problémáját is sikerült megoldani. A kollégiumi költözés kapcsán megemlíti, a Hajnóczy Kollégiumból ki kell költöznie a hallgatóknak, kéri a HÖK együttműködését.

A Gyűrűavató és az Integration Party megszervezéséhez sok sikert kíván. Köszöni szépen a Küldöttgyűlés figyelmét, kitartó munkát kíván a megjelenteknek.

*Kovács Gábor rektorhelyettes úr elhagyja az ülést.*

Mósa Tamás elmondja, voltak kollégiumi megbeszélésen, ahol a költözés részletezésére került sor. Az átköltözésben a Kft. segítségét vehetik majd igénybe. A kollégiumi díjak maradnak, az ISZK fogja segíteni a diákigazolványok rendezését.

Szeretnék a maradék programjaik költségvetési kereteit átcsoportosítani, szállástámogatást kívánnak nyújtani. Az itt lakó hallgatók nyári szállásának finanszírozását is támogatnák.

Fidel Dávid elmondja, az Egyetem saját kiadó megvásárlását tervezi, a Fenntartói Testület a NETK beszámolóját nem fogadta el.

Nemzetközi tanulmányok mesterszak indítását is tervezi az egyetem, pótfelvételiként.

Simon Annamária érdeklődik, ez hány főt érintene.

Fidel Dávid elmondja, pontos adattal erről még nem rendelkezik.

Markek Dávid elmondja, a kari napjukat április 25-re tervezik, a szervezés folyamatait már elindították. A tisztavatásra való felkészülés zajlik jelenleg is.

Fidel Dávid érdeklődik, a harmadévesek elhelyezésénél a szakkollégiumokat illetően volt-e bármilyen probléma.

Markek Dávid kifejti, a szakkollégista hallgatók pontszámai jóval magasabbak, erről Dékáni Tanácson szeretne egyeztetni a kar vezetőségével, jelenleg több információval nem rendelkezik a kérdést illetően.

Karászi Olivér beszámolójában a következőkre tér ki. Kari főzőversenyt szeretnének rendezni, amelyen az egyetem minden hallgatója részt vehetne. Az MPC-vel kapcsolatosan elmondja, a levezetési terv készül, szeretnék az egyetem polgárait itt is vendégül látni, az Erasmusos hallgatókat is beleértve. Körülbelül 120 fő részvételére számítanak.

A Gólyatábori szerepvállalásuk nehézkes, többen gyakorlaton illetve tisztavatáson vesznek részt, így nagy létszámmal biztosan nem tudják magukat képviselni a hallgatók. Április 16-tól átmenetileg nem lesz elérthető, határszolgálat miatt, addig Ruszkovics Patrik fogja helyettesíteni. Szombaton a Spartan Race nevű versenyre utaznak, az elért eredményekről majd beszámol.

Külkapcsolatokkal foglalkozó dolgokat a karon Hegedűs Ferenc mellett Birtalan-Balázs Beáta végzi, akik az Erasmust szeretnék népszerűsíteni.

Simon Annamária elmondja, a kollégiumban megrendezésre kerülő Pizzaparti sikeresen lezajlott, a mentorfelvételi is ezen a héten kerül lezárásra. Informális vitakört indít a HÖK, kötetlen beszélgetésre invitálják meg a kar oktatóit. A HHK-NETK közös rendezésű buli szervezése is zajlik, az időpont képlékeny még sajnos. A TDK-ra 18 pályázat érkezett be, így 3 szekció indul majd. Hallgatói véleményfelmérésre is sor kerül a karon belül, papíralapon. Az ösztöndíjkereteket módosították, jelenleg az elfogadásra várnak, utána lehetséges az összegek kiutalását elindítani.

Mósa Tamás beszámolójában kifejti, a Karriernapok 32 közigazgatási szerv jelenlétével lezajlott, a hallgatói visszajelzés alapján hasznosak voltak a programok. Kocsmatúrát is szerveztek nyolc csapattal, ez volt az ideális létszám a helyszín adottságait tekintve.

A felezőbáljukon körülbelül 450 fő vett részt, a visszajelzések itt is pozitívak voltak.

A sporteszközökkel kapcsolatban elmondja, jelenleg igen korlátozottak a lehetőségek. Továbbá szeretne egyeztetni az oktatói munka hallgatói véleményezéséről is az illetékes vezetőkkel. A jegyzőkönyvekkel kapcsolatosan szeretné a problémát megoldani.

Fidel Dávid köszöni az elnököknek a beszámolót. Elmondja, a jegyzőkönyv megtekinthető, akár ülés után is, szeretné ő is rendezni a problémát.

Elmondja, sportreferensként Molnár Fanni, kommunikációs referensként Veres Eszter tevékenykedik az EHÖK-ben. Kéri a referenseket, számoljanak be tevékenységükről.

Hegedűs Ferenc elmondja, Erasmus adatbázist szeretnének kifejleszteni, ami tartalmazza, melyik Erasmusos egyetem szakja áll legközelebb az érintett hallgató szakjához, így könnyítve a döntést és az órák pótlását. Az Erasmus helyek számai a következők: HHK-KVI 18 fő, ÁKK 24 fő, NETK 26 fő, RTK 8 fő. Szeretnék, ha ez alá a szám alá nem kerülnének.

Mósa Tamás érdeklődik, mi történik, ha mégsem sikerül elérni ezeket a számokat.

Hegedüs Ferenc elmondja, pótpályázat kiírása ilyenkor a megoldás. A szakmai gyakorlatokat tekintve a követező kvóták születtek: HHK 4 fő, ÁKK 20 fő, NETK 14 fő, RTK 1 fő.

Rektor úr kérése volt, hogy ezeket a számokat növelje az egyetem, ezért is szeretné a döntések meghozatalát segíteni az EHÖK az Erasmus promózásával.

Szeretné, ha a jótékonysági futás idén is megvalósulni, ezúttal a Ludovika Fesztivál keretein belül.

Fidel Dávid aggodalmát fejezi ki a keretszámokkal összefüggésben.

Hegedős Ferenc elmondja, pontosa ezét szeretnék elkészíteni az adatbázist, mert akkor könnyebben átlátható lenne a rendszer, könnyebb lenne a döntést meghozni.

Böszörményi Balázs beszámolójában kifejti, március 23-án megalakult az Egyetemi Kollégiumi Bizottság, de a kari kollégiumi bizottságok működésébe nem szeretne beleszólni a későbbiekben sem, csupán egységes irányvonalat szeretne nyújtani. Internettel kapcsolatosan folyamatosan egyeztet az ISZK-val, akikkel korábban már Fekete Gréta is folytatott tárgyalásokat. Az RTK illetve HHK területén jelenleg is zajlik a hibák kiküszöbölése. Szabályzatmódosítások várhatóak, egységes Kollégiumi Szabályzatot hoznak létre majd, több házirenddel, erről több információval most nem rendelkezik.

Simon Annamária megjegyzi, a Neptunos kérdőíveket sajnos nem lehet megnyitni a kollégiumban az internetkorlátozás óta.

Karászi Olivér hozzáteszi, a HHK-n sem működik a rendszer.

Marked Dávid elmondja, az RTK nem tapasztalta ezeket a problémákat.

Fidel Dávid kéri Böszörményi Balázst, készítsen feljegyzést ezzel kapcsolatosan.

Feladat: feljegyzés készítése. Felelős: Böszörményi Balázs. Határidő: április 4.

Veres Eszter kifejti, március óta EHÖK kommunikációs referens, folyamatos kapcsolattartásban van a kari referensekkel. Az ISZK-tól igényelt a honlap szerkesztéséhez felhasználónevet, így már ő is tudja szerkeszteni a honlapot, javított is már egy-két problémát.

Fidel Dávid érdeklődik, mennyi segítséget kapott Osztermann Viktortól.

Veres Eszter elmondja, kapott segítséget, sőt kisokost is Osztermann Viktortól.

Áttér a következő napirendi pontra, az ETDT delegálásokra, melynek ismertetésére felkéri Fekete Grétát.

Fekete Gréta kifejti, az Egyetemi Tudományos Diákköri Tanácsba delegált hallgatók mandátuma lejárt, ezért szükséges egy újbóli delegálás. Korábban egyeztetett erről már a karokkal, így a jelöltek is a karok által javasoltak hallgatók.

Fidel Dávid Szavazatszámláló Bizottságot állít fel, melynek tagjai Ferencz Judit, Karászi Olivér, Kardos Botond és Böszörményi Balázs. Elnöke Böszörményi Balázs.

Böszörményi Balázs ismerteti a szavazás eredményét.

*Herczeg Petra 12 leadott érvényes szavazatból 11 igen szavazatot kapott, a többi delegált 12 leadott érvényes szavazatból 12 igen szavazatot kapott.*

Fidel Dávid hangsúlyozza, amennyiben valamelyik kar programot szeretne szervezni, egy hónappal a tervezett időpont előtt indítsa el a munkafolyamatokat. Kéri ezen határidő pontos betartását.

Karászi érdeklődik, az előzetesen jelzett támogatás teljes mértékben elnyerhető, vagy itt is történtek szigorítások?

Fidel Dávid válaszában kifejti, a lehető legköltséghatékonyabb megoldásokat kell választani, ezért például ha egy fellépőt szeretnének felkérni az eseményen való szereplése, akkor kéri, előzetesen egyeztessenek a karok a Kft-vel, hiszen naprakész árakkal rendelkeznek a fellépőket illetően. Kéri Markek Dávidot, az RTK Kari Napja alkalmából is hasonlóképpen járjanak majd el.

Elmondja, az Integration Party április 14-én kerül megrendezésre majd a Ligetben, italakciókkal. Az RTK Csobánkán van azon a héten, 14-e az utolsó gyakorlati nap, ezért reméli, minél többen ellátogatnak az eseményre.

Mósa Tamás hozzáfűzi, a KTK Kari Napok szerdán ér véget, a bulit javasolja másik helyszínre átvinni.

Fidel Dávid kiemeli, egyeztetett a Kft-vel erről, aki nem támogatja ezt az ötletet, mert a Liget a legköltséghatékonyabb jelenleg.

Karászi Olivér érdeklődik, ha a KTK Kari Napok rendezvényt bulival zárja a kar, akkor is sok érdeklődő lesz tőlük másnap az Integrationon?

Simon Annamária is aggodalmát fejezi ki, egy héten kettő buli szerinte túl megterhelő a hallgatóknak anyagilag.

Fidel Dávid egy másik problémára is felhívja a figyelmet, kéri a Küldöttgyűlést, tartsa tiszteletben, hogy reprezentációs tárgyakra nincs elkülönített összeg, nem támogatja ezek finanszírozását a egyetem, főleg nem a HÖK tagok részére.

Mósa Tamás reflektál, most nem csak a HÖK számára szeretnének reprezentációs tárgyakat, de úgy véli, ha múltkor 15 fő számára nem támogatta az egyetem, akkor most 200 fő számára sem fogja.

Fidel Dávid elmondja, ha a teljes kar számára kérnek például Kari Napokra pólót, elképzelhető, hogy az egyetem tudja támogatni a kezdeményezést. De az egy hónapos átfutási időt itt is tartani kell , ezért kéri küldjék meg tervezeteiket neki.

Mósa Tamás megígéri, minél hamarabb küldik a programtervezetüket. Hozzáteszi, ha nem kapnak egyetemi támogatást, akkor kénytelenek lesznek más megoldás után fordulni.

Fidel Dávid kéri Mósa Tamást, ezt az ötletét vesse el, más rendezvényszervező céggel a Kft tudta nélkül ne szervezzenek partit.

Mósa Tamás hangsúlyozza, teljesen ingyenes programról lenne szó, csak plakátokat kell cserébe elhelyezniük a karon.

Fidel Dávid elmondja, az átláthatóság miatt nem szeretné, ha bármelyik kar is ehhez hasonló szervezésű programokat preferálna. Azt is kiemeli, az ÁKK felező bálja miatt lett az Intergration időpontja későbbre rakva, kéri ezért az ÁKK-t, most ők is alkalmazkodjanak az egyetemi rendezésű Integrationhöz, reklámozzák és kari bulijukat később tartsák meg.

Tájékoztatja a megjelenteket az Integration partival kapcsolatos tudnivalókról. Kéri a karokat, pénteken 20:00-ig küldjék meg Fekete Grétának és neki a karok által preferált előadók listáját.

Feladat: előadók megküldése. Felelősök: kari elnökök, Fekete Gréta. Határidő: 2016.04.01.

Karászi Olivér az italakciók felől érdeklődik.

Fidel Dávid itt is kéri az igények e-mailes megküldését.

Feladat: italakcióra javaslatok készítése. Felelősök: kari elnökök, Fekete Gréta. Határidő: 2016.04.01.

A Gyűrűavatóval kapcsolatban elmondja, a Stefánia Palotában járt bejáráson, ez lenne a legkedvezőbb választás az egyetem számára. A honvéd vezérkari főnök nem támogatja a zenés esti rendezvények szervezését az épületben tekintettel a határhelyzetre, de jelenleg a Kft. azon dolgozik, hogy engedélyezze Benkő Tibor az esemény megtartását. A várható időpont: április 20. Eddig Molnár Fanni koordinálta az eseményeket, sajnos csak 3 pár jelentkezett táncosnak, kérdezi a karokat, hogyan lehetne a hallgatókat motiválni.

Simon Annamária elmondja, a végzős hallgatók száma a NETK-en kevés, tapasztalatai alapján ez az évfolyam nem túl aktív, úgy gondolja, hogy erre a bázisra nem szabad alapozni az egyetemei program során.

Bódis Martin külsős párok alkalmazásának ötletét veti fel.

Veres Eszter szerint egyesével kellene felkérni a hallgatókat, hátha ez motiválná őket.

Fenyősi Barbara elmondja, 6 pár alkalmazása elegendő lenne, így már csak 3 párt kell találni.

Fidel megkéri Veres Esztert, Fenyősi Barbarát, foglalkozzanak a tánc népszerűsítésével, szombatig szeretné megkapni az új párok neveit tartalmazó listát.

Feladat: táncpárok keresése. Felelősök: Veres Eszter, Fenyősi Barbara. Határidő: 2016.04.02.

Hegedűs Ferenc érdeklődik, a néptáncos fellépőket nem lehetne-e meghívni a rendezvényre.

Fidel Dávid jó ötletnek tartja a felvetést, amennyiben nem lesz kellő számú páros, mindenképpen utánanéz ennek a lehetőségnek.

Veres Eszter egyéb kedvezmények biztosítását szorgalmazz, ennek kidolgozását a hétvégére megteszi.

Fidel Dávid a fellépők személyét illetően is kéri a karok javaslatát. Közös megállapodás alapján a Hevesi Happy Band meghívását támogatja a Küldöttgyűlés.

A következőkben az Egyetemi Nap tudnivalóit ismerteti. Jövő héten kap bővebb információt a munkafolyamat jelenlegi állásáról. A korábbi egyeztetések alapján várhatóan május 5-én, csütörtökön kerül megrendezésre. Amennyiben nem lesz Egyetemi elmondja, a NETK Kari Nap megrendezésére kerülhet sor ebben az időpontban.

Simon Annamária érdeklődik, az Egyetem Napja alkalmából estére terveznek-e valamilyen bulit. Ugyanis arra a hétre tervezték a HHk-val közös felezőbáljukat.

Fidel Dávid elmondja, inkább élőzenés fellépést helyezne előtérbe az Egyetem Napját illetően, nyugodtan szervezze a két kar a közös felezőt.

Karászi Olivér érdeklődi, május 6-án, pénteken milyen programok lesznek.

Fidel Dávid válaszol, ezen a napon átkötő programokat tervez a vezetőség, részleteket később fog tudni mondani.

A Gólyatáborral kapcsolatban elmondja, a tavalyi Gólyatábor vázának kell az ideinél is dominálnia. Ezért is kapta meg minden kar a Küldöttgyűlésen a tavalyi Menetrendet. Augusztus 8-11-ig Siófokon kerül megrendezésre az esemény, az első nap csak a mentorok és szervezők lesznek lent a helyszínen, terepbejárás, szobaellenőrzés, a helyszín berendezése lesz a feladat. Előtte való nap javasolja, hogy az Orczy Úti Kollégiumban tartson az egyetem egy ismerkedős estet, ahol minden résztvevő megismerheti a mentorokat, szervezőket, ezáltal is segítve a gördülékenyebb munkavégzést. Kéri, internetes felületeket reklámozzák a karok majd az eseményt.

Karászi Olivér elmondja, a leutazó hallgatók neveit csak augusztus elején tudja megmondani, hiszen többen a tisztavatás és gyakorlat miatt nem tudnak részt venni az eseményen.

Simon Annamária javasolja, ezt minél előbb jelezzék oktatási rektorhelyettes úrnak, tudjon róla az egyetemi vezetőség is, hogy ilyen problémákkal küzd a HHK.

Fidel Dávid hozzáteszi, a leutazó keret névvel együtt május közepére kell, kéri Karászi Olivért, hogy ő is állítson össze listát, a kérdéses emberek mellé írja oda, hogy változhat.

Mósa Tamás érdeklődik, előtte összerázó megszervezésére van-e lehetőség.

Fidel Dávid hangsúlyozza, egyetemi finanszírozással nem, egyénileg megoldva természetesen.

Mósa Tamás érdeklődik, Ócsán sem lehetne megvalósítani az összerázót?

Karászi Olivér támogatja az ötletet.

Fenyősi Barbara jelzi, a kar számára május 6-8 illetve június 22-24 között Ócsán kerül megrendezésre a mentorösszerázó, ezeket az időpontokat a többi kar vegye figyelembe.

Fidel Dávid hozzáteszi, a gólyák számára összeállított programoknál nagyon kell figyelni a játékok minőségére, tavaly nem engedélyezett játékok listáját kiküldi e-mailben, hogy ahhoz hasonló programokkal egyik kar se kalkuláljon.

A leutazó szervezőket illető létszámokról a következő döntés született. Vasárnapig kéri a karokat, küldjék el neki, az előláthatóan felvehető hallgatók létszámát. Ennek a számnak körülbelül a 60%-a fog majd a Gólyatáborba eljönni. A szervezői csapat a leérkező gólyák 20%-át teheti ki maximum.

Fenyősi Barbara megjegyzi, tavaly 10 mentorpárral vettek részt az eseményen, akiket idén már ki is választottak.

Simon Annamária hozzáteszi, a NETK 8 mentorral utazott le, szerinte 5 mentorpár indokolt, hiszen körülbelül 160-170 gólya fog érkezni a karra.

Karász Olivér 12 főben gondolkodik, a kért adatok megküldését keddre ígéri, akkor tud ugyanis egyeztetni az adatokról.

Fidel Dávid érdeklődik Markek Dávidtól, tavaly 170 gólyára az RTK-n 24 mentor és 11 szervező jutott, mennyire tudtak hatékonyan dolgozni.

Markek Dávid követendő példának tartja ezeket a számokat, szerinte zökkenőmentesen tudtak dolgozni a szervezők a Gólyatáborban.

Fidel Dávid kiegészíti az elhangzottakat, szeretne pár EHÖK-ös felelőst, például a regisztráció lebonyolítása vagy az étkeztetés megszervezésére. Ezen szervezők természetesen nem a kari keret létszámába tartoznának bele.

Mósa Tamás felveti, a kari elnökök lássák be ezeket a funkciókat.

Simon Annamária szerint ez nem jó ötlet, fontosak a fentebb említett feladatok, amik teljes embert igényelnek, az elnökök pedig rendszerint a gólyatáborban rengeteg dologgal foglalkoznak, koordinálják az egész esemény lezajlását, ezért nem támogatja ezt az ötletet.

Mósa Tamás azt is megjegyzi, szeretné, ha minden elnöknek lenne külön helyettese a gólyatáborban.

Fenyősi Barbara hozzáteszi, ez azért szükséges, mert ők a tavalyi gólyatáborban is kevésnek érezték a leérkező szervezők létszámát.

Fidel Dávid elmondja, a költséghatékony szervezés miatt fontos, hogy csak annyi fő utazzon le, ahányan ténylegesen aktív munkát fognak tudni végezni. A kari elnökök helyetteseinek kijelölését nem támogatja, szerinte az alelnökök pontosan erre el tudják látni az elnök segítését.

Bódis Martin egyetért Fidel Dáviddal, szerinte megoldható a kari elnökök esetleges helyettesítési az alelnökök által.

Mósa Tamás erre plusz embert szeretne kérni, aki az utazókeret létszámát növeli.

A Küldöttgyűlés ezt a felvetést nem támogatja.

Séber Áron hozzáteszi még, a karoknak kell úgy elosztani a szervezők között a feladatokat, hogy minden gördülékenyen zajlódjon, ha ez jól van kivitelezve, akkor szerinte nem lehet probléma a szervezéssel.

A karok megegyeznek a szervezői csapatok előrelátható létszámát illetően. Az ÁKK 20 mentorral és16 szervezővel, az RTK 24 mentorral és 10-12 szervezővel, a HHK 13 fővel, a NETK 10 mentorral és 12 segítővel érkezne a Gólyatáborba.

Fidel Dávid kéri a karokat, a fellépők személyét illetően is küldjék el javaslataikat.

Fenyősi Barbara megjegyzi, a Sziget Fesztivál is akkortájt kerül megrendezésre, lehet ezért kevesebb lesz a választék a fellépők közül.

Fidel Dávid köszöni az észrevételt, reméli ez nem fog komoly kihívást okozni a program megszervezése során.

Fenyősi Barbara érdeklődik afelől, hogy a szakkollégiumok idén milyen szerepet fognak betölteni.

Fidel Dávid támogatja a Szakkollégiumok lejövetelét a Gólyatáborba egy délutánra, de a férőhelyeket tekintve úgy véli, nem tudja őket az egyetem elszállásolni, a tavalyi bevált rendszert kell idén is alkalmazni.

Veres Eszter megkérdezi, hallgató fényképezhet-e a Gólyatáborban a költséghatékonyság jegyében?

Fidel Dávid elmondja, titoktartási szerződést kell kötni a fotóssal, ezért csak profi fotós készítheti a képeket.

Karászi Olivér is támogatja a profi fotós alkalmazását, de kéri, hogy minőségi képek készüljenek és a képeket időben továbbítsák majd a karok felé, ne legyenek olyan mértékű csúszások, mint idén.

Veres Eszter érdeklődik, hogy profi fotóst ajánlhatnak-e a hallgatók.

Fidel Dávid elmondja, természetesen ez a lehetőség adott, amennyiben profi fotósról van szó és kedvező az általa kínált ár, akkor a Kft. felveszi a kapcsolatot a fotóssal.

Egyebek napirendi ponton belül Mósa Tamás kifejti, a hallgatók számára szeretnének új ösztöndíjakat létrehozni, ezek kidolgozása zajlik, ha elkészülnek a tervek, akkor véleményezésre kiküldi a karoknak.

Fidel Dávid köszöni az ülésen megjelentek munkáját, 21:30-kor lezárja az ülést.

*A Nemzeti Közszolgálati Egyetem* **Egyetemi Hallgatói Önkormányzat**

**Elnökségének** *2016. március 31-ei ülésről készült jegyzőkönyv hiteléül:*

Budapest, 2016. április 3.

|  |  |  |
| --- | --- | --- |
|  |  |  |
| **Fidel Dávid sk.**EHÖK elnök |  | **Karászi Olivér sk.**HHK HÖK elnök |
|  |  |  |
|  |  |  |
| **Simon Annamária sk.** NETK HÖK elnök |  | **Fekete Gréta sk.**gazdasági elnökhelyettes |